stanford-oval/wikipedia huggingface dataset:
לואיס וולפרט
רעיונות

במאמר משנת 2005 שכותרתו "Spiked", ה"גרדיאן" שאל סדרה של מדענים "מה הדבר היחיד שכולם צריכים ללמוד על מדע?" וולפרט הגיב:
"הייתי מלמד את העולם שמדע הוא הדרך הטובה ביותר להבין את העולם, ושעבור כל סט של תצפיות, יש רק הסבר אחד נכון. כמו כן, המדע הוא חסר ערכים, שכן הוא מסביר את העולם כפי שהוא. סוגיות אתיות מתעוררות רק כאשר המדע מיושם בטכנולוגיה - מהרפואה ועד התעשייה."
על ספרו How We Live & Why We Die: The Secret Lives of Cells, וולפרט אמר שהקהל המיועד של ספרו היה הקהל הרחב. הוא אמר שהוא חושב שהציבור הרחב צריך להבין שאנשים הם חברה של תאים, במיוחד אם הם רוצים להבין בני אדם. וולפרט גם האמין ששאלה חשובה מאוד, ולא פתורה, במחקר התאי היא המקורות וההתפתחות של התא הראשון, כמו גם שאלת התנהגות התא, שלדעתו תהיה שימושית לחקר מחלות כגון סרטן או מחלת אלצהיימר.
הערות שוליים

↑  Antony J. Durston, A Tribute to Lewis Wolpert and His Ideas on the 50th Anniversary of the Publication of His Paper ‘Positional Information and the Spatial Pattern of Differentiation’. Evidence for a Timing Mechanism for Setting Up the Vertebrate Anterior-Posterior (A-P) Axis, International Journal of Molecular Sciences 21, 2020-04 doi: 10.3390/ijms21072552
| --- | --- |
בקרת זהויות :  NLI: 987007449731705171  PLWABN: 9810693056005606  BNE: XX1161608  BnF: cb122812080 (data)  CANTIC: a10646668  GND: 134101936  ICCU: BVEV015303  ISNI: 0000 0000 8373 4464  LCCN: n77010978  NKC: jn20020726105  NLG: 306443  NLK: KAC200102915  NTA: 068810539  SUDOC: 03163415X  VIAF: 37588323   WorldCat (עם VIAF): 37588323
לס ונטאס

| --- | --- |

 מידע כללי
 סוג:  זירת מלחמת שוורים 
 מיקום:  מדריד 
 מדינה:  ספרד 
 בעלים:  מדריד 
 הקמה ובנייה
 תקופת הבנייה:  ?–1922
 תאריך פתיחה רשמי:  1922 
 אדריכל:  חוסה אספליו 
 סגנון אדריכלי:  אדריכלות נאו-מורית, נאו-מודחאר 
 קואורדינטות:  40°25′55″N 3°39′48″W﻿ / ﻿40.432083°N 3.663278°W﻿ / 40.432083; -3.663278
 www.las-ventas.com
  (למפת מדריד מוגדלת) לס ונטאס(למפת מדריד רגילה) לס ונטאס
 
זירת לס ונטאס
לס ונטאס (בספרדית: Las Ventas) היא זירת מלחמות שוורים מפורסמת ברובע סלמנקה שבמדריד, בירת ספרד.
סקירה

זירת לס ונטאס נפתחה ב-17 ביוני 1931, והיא נחשבת בעיני רבים לזירת מלחמות השוורים החשובה בספרד ואף בעולם כולו. הזירה תוכננה על ידי האדריכל חוסה אספליו (José Espeliú) בסגנון נאו-מורי. תכולת הזירה היא כ-24,000 צופים, קוטרה כ-65 מטרים והיא אחת מהזירות הרחבות בעולם. הזירה ממוקמת ברובע סלמנקה במזרח מדריד והיא מקושרת היטב באמצעות הרכבת התחתית ואוטובוסים עירוניים.
עונת מלחמות השוורים במדריד נפתחת בחודש מרץ ומסתיימת בדצמבר. במהלך העונה, נערכים קרבות שוורים בזירה בימי ראשון, חגים ובמהלך חגיגות איזידור הקדוש המתקיים במהלך חודשי מאי ויוני, במהלך תקופה זאת לרוב כל יום נערכים מלחמות שוורים בלס ונטאס, הקרבות מתחילים בשעה שש או שבע בערב, ונמשכים בין שעתיים לשלוש שעות. המושבים בזירה מחולקים ל-10 יציעים, ומחירי הכרטיסים משתנים בהתאם לקרבתם לזירה עצמה ומיקומם באור או בצל.
היסטוריה

בין השנים 1913 ו-1920, גאתה הפופולריות של מלחמות השוורים במדריד והזירה הישנה בעיר, שנבנתה בשנת 1874, לא עמדה בביקוש הקהל. חוסה גומז אורטגה (José Gómez Ortega), מגדולי לוחמי השוורים של התקופה, הכריז על הצורך בהקמת זירה "מונומנטלית" שתאפשר לכל תושבי העיר ליהנות ממלחמות השוורים, ומסר את עבודת התכנון לידידו, האדריכל חוסה אספליו.
האדמה עליה נבנתה הזירה נתרמה לעיריית מדריד על ידי משפחת חרדון (Jardón), בתמורה לכך שהמשפחה תנהל את הזירה למשך חמישים שנים. ההסכם אושר על ידי העירייה ב-12 בנובמבר 1920, ואבן הפינה לזירה הונחה ב-19 במרץ 1922. בניית הזירה הושלמה בשנת 1929, וקרב החניכה התקיים ב-17 ביוני 1931. מלחמות השוורים הופסקו במהלך מלחמת האזרחים הספרדית וחודשו רק בחודש מאי 1939.
שימושים אחרים

בשנת 1996 להקת ההארד רוק האוסטרלית AC/DC הופיעה בזירה כחלק מסיבוב הופעות. ההופעה הוקלטה ויצאה על גבי DVD שנקרא "AC/DC: No Bull" (מאנגלית "AC/DC: אין שור"), בהתייחס לכך שהופיעו בזירת שוורים אך ללא שור.
בשנת 2008 הותקן מעל הזירה גג ארעי לצורך אירוח משחקי טניס של נבחרת ספרד במסגרת גביע דייוויס מול נבחרת ארצות הברית.
אחת הכניסות לזירה
פנים הזירה
כנסיית החתונה

| --- | --- |

 מידע כללי
 סוג:  כנסייה 
 על שם:  החתונה בקנה
 מיקום:  כפר כנא
 מדינה:  ישראל ישראל
 קואורדינטות:  32°44′48″N 35°20′19″E﻿ / ﻿32.7467°N 35.3386°E﻿ / 32.7467; 35.3386
 he
 
חזית הכנסייה
סטרטיגרפיה של האתר
העתק כתובת הפסיפס המוצג בכנסייה
חלל הכנסייה
כיפת הכנסייה
מראה במתחם
כנסיית החתונה היא כנסייה קתולית-פרנציסקנית השוכנת בכפר כנא. הכנסייה מנציחה את נס החתונה בקנה שעשה ישו, עת הפך מים ליין. בעבר היה במקום בית כנסת.  בסמוך לכנסייה שוכנת כנסייה יוונית-אורתודוקסית המנציחה גם היא את האירוע.
נס החתונה בקאנה

נס החתונה בקנה הוא הנס הראשון שעשה ישו:
"וביום השלישי הייתה חתונה בקנה אשר בגליל ואם ישוע הייתה שם: וישוע ותלמידיו היו גם-הם קרואים אל-החתונה: ויחסר היין ותאמר אם ישוע אליו יין אין להם: ויאמר אליה ישוע מה-לי ולך אשה עתי עדין לא באה: ותאמר אמו אל-המשרתים ככל-אשר יאמר לכם תעשו: והנה ששה כדי-אבן ערוכים שם כמשפט היהודים לטהרתם שתים או שלושה בתים יכיל כל-אחד: ויאמר אליהם ישוע מלאו לכם הכדים מים וימלאום עד-למעלה: ויאמר שאבו נא והביאו אל-רב המסיבה ויביאו: ויטעם רב המסיבה את-המים אשר נהפכו ליין ולא ידע מאין הוא ואולם המשרתים אשר-שאבו את-המים ידעו ויקרא רב-המסיבה אל החתן: ויאמר אליו כל-איש יתן בראשונה את-היין הטוב וכאשר ישכרו יתן להם את-הגרוע ואתה צפנת היין הטוב עד-עתה: זאת תחלת האותות אשר עשה ישוע בקנה אשר בארץ הגליל וגלה את-כבודו ויאמינו בו תלמידיו." (הבשורה על-פי יוחנן, 2, 1-11)
היסטוריה

בימי הביניים זיהתה המסורת הנוצרית את קנה בחורבת קנה השוכנת על שלוחה בגובה של 220 מטרים, ממזרח לנחל יודפת ולהר עצמון. באתר שוכנים שרידי כנסייה מהתקופה הצלבנית, שקמה ככל הנראה מעל שרידים ביזנטיים, וכן קברים וקולומבריום. בשנת 1551 דיווח בוניפציו מרגוזה כי תושבי הסביבה הערבים מצביעים על המקום כאתר נס החתונה, אך הכנסייה כבר נצבה בחורבנה. מסורת זו עברה מן העולם, וכיום מזוהה קנה עם כפר כנא הסמוכה לנצרת.
המחקר הארכאולוגי חשף באתר שבכפר כנא את שרידיו של בית מידות פרטי ששכן במקום בין המאה ה-1 ל-4. בשרידיו של בניין זה שולבו בשימוש משני עמודים קדומים עוד יותר, אך לא ידוע אם נמצאו אין סיטו. במאה ה-4 קם במקום בית כנסת ובמרכז חצרו נחפר בור מים. מתחת לחלון זכוכית ברצפת אולם הכנסייה נראית כתובת פסיפס בארמית, המעידה על האדם שמימן את הנחת רצפת הפסיפס בבית הכנסת:
דיכר לטב יוסה בר
תנחם בר בוטה ובנוי
דעבדנן הדה טבלה
תהי להון ברכתה
אמן
(זכור לטוב יוסה בן תנחם ובניו שעשו את הפסיפס הזה, תהי להם ברכה. אמן)
הכתובת הייתה קבועה במבואת בית הכנסת והיא מוצגת כיום באתרה, אך יתר חלקי הפסיפס לא התגלו. ברי שבמהלך המאה ה-5 נהרס בית הכנסת ובצידו המזרחי הוקם מבנה קבר ביזנטי ואפסיס ששרידיהם נראים בקריפטה של הכנסייה. מבנה הקבר התגלה כשהוא הרוס בחלקו ולא נמצאו בו שרידי אדם. מבנה נוסף הוקם באתר בסביבות המאה ה-14, וזה תואר על ידי נוסעים שפקדו את המקום במהלך המאה ה-17 ככנסייה שנהרסה בידי המוסלמים.
הפרנציסקנים החלו בתהליך רכישת השטח ב-1641 אך התהליך הושלם במלואו רק בשנת 1879 בעזרתו של מושל וילאייט סוריה מידהט פאשה. באותה שנה קמה במקום קפלה והיא הורחבה ב-1881 בידי האח אגידיוס גייסלר (Aegidius Geissler), ששימש ככהן הדת הראשון של הרובע הכנסייתי בכפר. ב-1901 הקים גייסלר את חזית המבנה הנוכחית, וב-1906 קודש מזבח הכנסייה בידי הארכיבישוף של ברגמו, בנוכחות מזכירו אנג'לו רונקאלי (לימים האפיפיור יוחנן ה-23). במחצית השנייה של שנות ה-90 של המאה ה-20 החלה משמורת ארץ הקודש בתהליך שיפוץ מקיף של האתר, שבמהלכו, ב-1997, נערך סקר אכאולוגי מקיף. העבודות הסתיימו בשנת 1999.
הכנסייה > החזית

חזית האבן נושאת אופי נאו-רומנסקית, והיא מזכירה את סגנון הבנייה באירופה בימי הביניים התיכונים. לחזית שתי קומות: בקומת הקרקע מבואה הבולטת מקו החזית וגגה נשען על ארבעה עמודים. שני העמודים האמצעיים עתיקים והם ניכרים בפגעי הזמן, בעוד ששני העמודים הקיצוניים הם חיקוי מודרני שלהם. ייתכן שהעמודים העתיקים היו שייכים לבית הכנסת שפעל במקום במאה ה-5. שלוש קשתות מובילות אל המבואה בחזיתה, ובכל אחד מצדדיה קשת נוספת. דלת הכניסה לכנסייה קבועה מאחורי הקשת האמצעית, הגדולה מעט משתי האחרות. גג המבואה משמש כמרפסת הקומה השנייה וזו מוקפת במעקה מסוגנן. שלוש קשתות במרכז הקומה השנייה ממשיכות את המגמה האדריכלית של קומת המסד, ובקשת המרכזית, הגדולה יותר, ניצב פסל ישו. מעל הקומה השנייה ניצבים בשתי פינות המבנה שני מגדלים נושאי כיפות דמויות בצל. כיפות אלה משקפות את מוצאו של גייסלר מאוסטריה. בין שני המגדלים קבוע גמלון הנושא את פסל הבתולה ומשני צידיה שמי מלאכים. פסל מרים ניצב מעל פסל ישו בשל מעמדה המרכזי באירוע הנס.
הכנסייה > אולם הכנסייה

אל חלל הכנסייה מוליך נרתקס פנימי הנושא קומת גלריה. בנרתקס ניצבים פסלי אנטוניוס מפאדובה ויוסף הקדוש, וכל אחד מהם אוחז בידיו את ישו הילד. אולם הכנסייה צר וארוך ובו ספינה בודדת. קירות האולם מצופים אבן, ותקרתו עשויה בדמות קמרון חבית חלק. החלל מסתיים בצידו המזרחי בשלושה אפסיסים בתבנית טריפויל דמוית עלה תלתן, ומעל נקודת המפגש שלהם קבועה כיפה הנתמכת בתוף ובו שמונה חלונות. הכיפה צבועה בתכלת ובראשה נראית היונה המייצגת את רוח הקודש. על המזבח המרכזי ניצבים שישה כדי אבן מודרניים המאזכרים את ששת כדי הטהרה הנזכרים באירוע הנס, ומעליהם תמונת האירוע המתארת את מעמד החתונה על רקע פסטורלי, ובחזית שולחן הסעודה יישובים ישו ואימו. התמונה הקבועה מתחת לגמלון הניצב על-גבי ארבעה עמודים בעלי כותרות קורינתיות. משני צידי האפסיס ניצבים פסליהם של ישו ושל מרים גבירתנו מפאטימה לבושה כולה בלבן. בשני האפסיסים הצדדים מזבחות נוספים, ועל אחד מהם, מתחת לתמונה המתארת את ההורדה מהצלב, שני כדי אבן נוספים.
הכנסייה > הקריפטה

הגישה אל הקריפטה היא דרך שתי דלתות הניצבות זו מול זו במחצית אולם הכנסייה המודרנית. הקריפטה חורגת משטח הכנסייה דרומה וצפונה. בחלקה הצפוני נראים שרידי האפסיס ומבנה הקבר הביזנטיים. ליד שני אלה מוצג כלי קיבול גדול שנועד גם הוא לאזכר את הכדים המתוארים באירוע החתונה. כלי זה אינו מתוארך לתקופת בית שני ונפחו אינו תואם את נפח הכדים המתוארים בברית החדשה ("שתיים או שלושה בתים", היינו 40 ליטרים). ייתכן שכלי הקיבול שבשפתיו נראים סימני משיכת חבל, שימש לאגירת שמן מגת סמוכה. בצידה הדרומי של הקריפטה נראים שרידי בית המידות המוקדם ששכן באתר עד המאה ה-4, על העמודים ששולבו בו בשימוש משני.
הכנסייה > המתחם

במתחם מספר מבנים נוספים המשמשים לצרכים מנהלתיים ולעריכת טקסים. על אחד מהם קבוע שלט באיטלקית ובערבית, המנציח את אירועי מלחמת העצמאות בכפר כנא, כדלקמן:
"לזכר האב ג'וזפה לאומברוני (29.7.1917-2.3.98), ראש כנסיית הרובע, אשר באומץ ובהחלטיות ניצב, ב-22 ביולי 1948, מול חיילי ההגנה, ושכנעם לחוס על תושבי כפר כנא. למען לא נשכח."
הערות שוליים

↑  Cana of Galilee - Facts
↑  The 1997 Excavations
↑  כך במקור.
המזבח המרכזי וששת הכדים המודרניים
תיאור הנס מעל המזבח המרכזי
כלי הקיבול בקריפטה
שלט ההנצחה ללאומברוני
לארס רוסינג

| --- | --- |
אין תמונה חופשית
 לידה:  25 בינואר 1972 (בן 52) מאניצוק, גרינלנד 
 מדינה:  ממלכת דנמרק 
 פרופיל ב-IMDb
 
לארס רוסינג (בדנית: Lars Rosing; נולד ב-25 בינואר 1972) הוא שחקן דני-גרינלנדי. אחיו של במאי הקולנוע אוטו רוסינג. הוא נולד במאניצוק, עיירה במערב גרינלנד, וגדל באילוליסאט, עיר גדולה יותר בצפון. מאוחר יותר התגורר רוסינג בנוק, בירת גרינלנד.
קריירה

לארס רוסינג מגלם את הגיבור מאליק בסרט העלילתי הבינלאומי הראשון של גרינלנד "Nuummioq". לארס רוסינג מתגורר ליד מונטריאול שבקנדה.
הערות שוליים

↑  "First feature from Greenland". Danish Film Institute. נבדק ב-31 באוגוסט 2010. {{cite web}}:  (עזרה)(הקישור אינו פעיל)
↑  "Acclaim to film pioneers". Suluk. אייר גרינלנד. 4: 43. 2010.
| --- | --- |
בקרת זהויות :  GND: 1020581549  ISNI: 0000 0003 6741 1368  VIAF: 233273926   WorldCat (עם VIAF): 233273926
לה סופרייר (סנט וינסנט)

| --- | --- |
לה סופרייר בשנת 2005
לה סופרייר בשנת 2005
 מידע כללי
 סוג הר:  הר געש שכבתי פעיל
 גובה:  1,220 מטרים
 מדינה:  סנט וינסנט והגרנדינים סנט וינסנט והגרנדינים
 מיקום:  סנט וינסנט
 רכס הרים:  האיים האנטילים 
 מספר הר געש:  360150
 התפרצות אחרונה:  דצמבר 2020
 קואורדינטות:  13°20′00″N 61°11′00″W﻿ / ﻿13.333333°N 61.183333°W﻿ / 13.333333; -61.183333
  (למפת סנט וינסנט והגרנדינים מוגדלת) קינגסטאון ג'ורג'טאון שאטובלייר פורט אליזבת קליפטון גרנדה הים הקריבילה סופרייר(למפת סנט וינסנט והגרנדינים רגילה) קינגסטאון ג'ורג'טאון שאטובלייר פורט אליזבת קליפטון גרנדה הים הקריבילה סופרייר
 
פסגת לה סופרייר
האגם ששכן בלוע לה סופרייר עד 1979 כפי שצולם ב-1908
לַה סוּפְרִיֶיר (מצרפתית: La Soufrière – גופרית) או גם סופרייר סנט וינסנט (Soufrière Saint Vincent) הוא הר געש שכבתי פעיל באי סנט וינסנט, השייך לסנט וינסנט והגרנדינים.
גאוגרפיה

לה סופרייר הוא הר געש פעיל בחלקו הצפוני של האי סנט וינסנט, השייך לסנט וינסנט והגרנדינים באנטילים הקטנים שבים הקריבי. מבחינה מנהלית ההר שייך בחלקו למחוז סנט דייוויד (St. David) במזרח ובחלקו למחוז שארלוט (Charlotte) במערב. סביב ההר שוכנות העיירות ואליבאו (Wallibou) ושאטובלייר בדרום מערב, פנסי (Fancy) בצפון, אורנג' היל (Orange Hill) וג'ורג'טאון בדרום מזרח ופיק ריצ'מונד (peak Richmond) ומאונט בריסביין (Mount Brisbane) בדרום.
בגובה 1,220 מטרים ההר הוא הנקודה הגבוהה ביותר בסנט וינסנט, והוא הר הגעש הצעיר ביותר והצפוני ביותר מבין הרי הגעש שיצרו את סנט וינסנט. לה סופרייר הוא הר געש שכבתי מורכב הבנוי מחרוט געשי חדש בתוך לוע הר געש עתיק, מבנה המכונה "סומה", בדומה לווזוב שבתוך הר הגעש סומה באיטליה. החרוט הגעשי המרכזי שוכן בתוך קלדרה עתיקה בקוטר 2.2 קילומטרים ששוליה הדרום-מערביים נפרצו בשל התמוטטות המדרון. קוטר הלוע המרכזי 1.6 קילומטרים, עומקו בין 300 ל-600 מטרים, ובחלקו הצפון-מזרחי הוא נפרץ על ידי לוע קטן חדש שנוצר בהתפרצות של 1812. עד 1979 שכן אגם לוע קטן בלוע המרכזי של ההר. עומקו המקסימלי היה 180 מטרים וקרקעיתו שכנה 560 מטרים מתחת לשוליים הצפוניים של הלוע. האגם התאדה בהתפרצות של 1979 ובמקומו יש כיום כיפת לבה שגובהה 130 מטרים ורוחבה 840 מטרים.
גאולוגיה

לה סופרייר הוא תוצר טיפוסי של אזור הפחתה. הקרום האוקייני של הלוח הדרום-אמריקאי, שסלעיו נוצרו מתור היורה ועד תור הקרטיקון, שוקע בקצב של 2 ס"מ בשנה מתחת ללוח הקריבי. געשיות שמקורה בהיווצרות מאגמה מתחת לאזור ההפחתה יצרה את הקשת הגעשית של האנטילים הקטנים, שרשרת מתפתלת של איים געשיים שאורכה כ-850 קילומטרים, בין פוארטו ריקו לוונצואלה. בקשת האיים קיימים הרי געש נוספים הידועים בפעילותם הגעשית: פלה במרטיניק, לה סופרייר בגוואדלופ, סופרייר הילס (Soufrière Hills) במונטסראט והר הגעש התת-ימי קיק אם ג'ני (Kick-'em-Jenny).
המסלע של ההר הוא תערובת של בזלת ובזלת אנדזיטית. מרבית ההתפרצויות של הר הגעש לה סופרייר הן במדד התפרצות געשית שבין 0 ל-4 תוך יצירת עמודי התפרצות, זרמים פירוקלסטיים ולהארים. התפרצויות מתפוצצות תדירות שהחלו לפני כ-4,300 שנים יצרו משקעים פירוקלסטיים בדמות שכבת טפרה צהובה המכסה את מרבית האי, שלעיתים נסחפה על ידי להארים. קילוחי לבה נדירים וכולם מתוארכים לפליסטוקן.
היסטוריה של התפרצויות

הפעילות הגעשית של הר הגעש לה סופרייר החלה לפני 4,300 שנים בהתפרצויות מתפוצצות שיצרו משקעים פירוקלסטיים שכיסו את חלקו הצפוני של האי. ההתפרצות הראשונה המתועדת היא מ-1718. מאז תועדו שבע התפרצויות.
התפרצות גדולה במיוחד (4 במדד ההתפרצות הגעשית) התרחשה בין 27 באפריל ל-9 ביוני 1812 בלוע חדש שנוצר על השוליים הצפון מזרחיים של הלוע הראשי. כ-550 מיליון מטרים מעוקבים של טפרה נפלטו כעמוד התפרצות וכזרמים פירוקלסטיים שגרמו להיווצרות להארים שגרמו להרוגים ונזקים לרכוש. על סמך איור שקיבל מעד ראייה להתפרצות צייר ויליאם טרנר תמונה המתארת את ההתפרצות של 30 באפריל 1812.
התפרצות גדולה נוספת (4 במדד התפרצות געשית) התחוללה מהלוע הראשי בין 30 במרץ ועד 6 במאי 1902. ההתפרצות הייתה פריאטו-מגמטית ונפלטו בה 380 מיליון מטרים מעוקבים של טפרה כעמוד התפרצות וכזרמים פירוקלסטיים שכיסו את צפון האי וגרמו להיווצרות להארים וצונאמי שגרמו למותם של 1,680 תושבים. ההתפרצות מחתה כליל את היישובים של האינדיאנים בני עם הקאריב באי, בהם התגוררו שרידי העם ששלט בעבר באנטילים הקטנים, וכיום נותר מהם רק היישוב הקטן באי דומיניקה. בסמיכות מקרים יוצאת דופן התחוללה התפרצות זו כמה ימים לפני התפרצות הר הגעש פלה באי מרטיניק השוכן גם הוא על אותה קשת געשית של האנטילים הקטנים, שבה נהרגו כ-30,000 תושבי העיר סן פייר, שניים בלבד שרדו מכל תושבי העיר באסון הגעשי הגדול ביותר במאה ה-20.
ההתפרצות שהתרחשה בין 4 באוקטובר 1971 ל-20 במרץ 1972 חוללה כיפת לבה בזלתית ואנדזיטית שנפחה 80 מיליון מטרים מעוקבים בלוע הראשי, ועמוד התפרצות שהגיע לגובה של קרוב ל-20 קילומטרים. הכיפה שהגיעה לגובה של 68 מטרים יצרה אי באגם שמילא אז את הלוע. הכיפה ומי האגם התאדו בסדרת התפרצויות פריאטו-מגמטיות בין ה-13 באפריל ל-26 באוקטובר 1979. בהתפרצות של 13 באפריל התרומם עמוד ההתפרצות לגובה של עשרה קילומטרים, וביום למחרת נוצר זרם פירוקלסטי שזרם עד לים הקריבי, מרחק של כעשרה קילומטרים. כ-15,000 איש פונו מאזור ההתפרצות, מרביתם לקינגסטון בירת המדינה שבדרום האי. הם הורשו לחזור ליישוביהם ב-14 במאי. במקום האגם והאי שבו צמחה כיפת לבה חדשה שנפחה 47 מיליון מטרים מעוקבים, גובהה 130 מטרים ורוחבה 840 מטרים. מאז ההתפרצות יש פעילות של פומרולות על אחד מצדדי הכיפה.
היסטוריה של התפרצויות > פעילות בשנים 2020–2021

בדצמבר 2020 החלה פעילות געשית בהר שיצרה כיפת לבה חדשה בתוך הלוע. פקידי ממשלה החלו בהכנת תוכניות פינוי למקרה שהר הגעש יתפרץ. בחודשים הבאים המשיכה הפעילות שכללה פליטת גזים געשיים וכיפת הלבה התרחבה. ב-8 באפריל 2021 הוצא צו פינוי, שהכריז על "התראה אדומה" לאחר עלייה מתמשכת בפעילות געשית וסייסמית בימים הקודמים, וחשש מהתפרצות קרובה. למחרת, ב-9 באפריל, התפרץ ההר בסדרה של ארבעה פיצוצים לאורך היום, בעוצמה 4 לפי מדד ההתפרצות הגעשית (VEI). עד אז פונו כ-20,000 איש מהאזור שמסביב להר הגעש. בימים הבאים המשיכו ההתפרצויות בהר. האפר שהשתחרר בהתפוצצויות כיסה את האי והגיע עד ברבדוס.
הערות שוליים

1 2 3 4 5 6  אתר Global Volcanism Program
↑  Subduction and Volcanic Arc
↑  Mount Pelee
↑  Magmagenesis at Soufriere Volcano, St Vincent, Lesser Antilles Arc מחקר על ההרכב המינרלוגי והפטרולוגי של סלעי ההר
↑  Joseph Mallord William Turner The Eruption of the Soufriere Mountains in the Island of St. Vincent, 30th April 1812
↑  "Frederick Albion Ober, Our West Indian Neighbors: The Islands of the Caribbean Sea, "America's Mediterranean
↑  "New Dome Forms At La Soufriere, Experts Cannot Predict Eruption". News784. 29 בדצמבר 2020. {{cite web}}:  (עזרה)
↑  "Alert raised as SVG's volcano oozes magma". iWitness News. 29 בדצמבר 2020. {{cite web}}:  (עזרה)
1 2  Ernesto Cooke; Oscar Lopez (9 באפריל 2021). "Volcano Erupts in Southern Caribbean". New York Times. {{cite web}}:  (עזרה)
↑  "Evacuation Order Given As La Soufriere Could Erupt In Hours Or Days". News784. 8 באפריל 2021. {{cite web}}:  (עזרה)
↑  Hodgson, Martin (8 באפריל 2021). "St Vincent orders evacuations as volcanic eruption appears imminent". the Guardian (באנגלית). {{cite web}}:  (עזרה)
↑  COTO, DÁNICA (9 באפריל 2021). "Explosive eruption rocks volcano on Caribbean's St. Vincent". AP NEWS. {{cite news}}:  (עזרה)
| --- | --- |
בקרת זהויות :  NLI: 987007537303405171  BnF: cb12046336j (data)  LCCN: sh2003011424  SUDOC: 028677234  VIAF: 135146153124505252194   WorldCat (עם VIAF): 135146153124505252194
כנסיית הטירה (ויטנברג)

כנסיית הטירה בוויטנברג
כנסיית הטירה (בגרמנית: Schlosskirche, נקראת גם כנסיית כל הקדושים - Allerheiligenkirche) היא כנסייה לותרנית בעיר ויטנברג חשובה ביותר בתולדות הנצרות הפרוטסטנטית לאחר שמרטין לותר תלה על דלתותיה ב-31 באוקטובר 1517 את 95 התזות שכתב, מעשה שמציין את תחילתה של הרפורמציה הפרוטסטנטית.
הכנסייה נבנתה בשנים 1490–1511 בסגנון ניאו גותי בהוראתו של פרידריך השלישי, הנסיך הבוחר מסקסוניה שתמך במרטין לותר.
כשנפתחה אוניברסיטת ויטנברג ב-1502 סופחה אליו הכנסייה ושימשה כמקום תפילה לסטודנטים ומקום בו קבלו את התואר האקדמי שלהם. פיליפ מלנכתון נאם שם את נאומו הראשון.
ב-1760, במהלך מלחמת שבע השנים נפגעה הכנסייה קשה משריפה. דלתות העץ עליהם היו תלויות 95 התזות של מרטין לותר, נשרפו.
בהוראתו של פרידריך וילהלם הרביעי, מלך פרוסיה נבנו דלתות ברונזה עליהם חקוקות 95 התזות בלטינית. הדלתות שוקלות טון אחד. הן נחנכו ב-10 בנובמבר 1858, לציון 375 שנה להולדתו של מרטין לותר.
מעל הדלתות יש ציור של ישו הצלוב ביחד עם מרטין לותר ופיליפ מלנכתון.
לותר ומלנכתון קבורים בכנסייה ליד בימת ההטפה.
המגדל מתנשא לגובה 83 מטר. מקיפה אותו כתובת עם ציטוט של אחד מההמנונים של לותר: "Ein feste Burg ist unser Gott" (מבצר חזק הוא אלוהינו).
ב-1996 הוכרזה הכנסייה כאתר מורשת עולמית של ארגון אונסק"ו, חלק מהאתר אנדרטאות מרטין לותר באייסלבן ובוויטנברג.
גלריה

פנים כנסיית הטירה
האורגן
קבר מרטין לותר
קבר פיליפ מלנכתון
דלתות 95 התזות
ישו עם לותר (משמאל) ומלנכתון
ישראל באירוויזיון 1985

ישראל השתתפה באירוויזיון 1985 עם השיר עולה עולה בביצוע של יזהר כהן בעיר גטבורג, במדינת שוודיה.
לפני האירוויזיון > קדם אירוויזיון 1985

קדם-אירוויזיון 1985 הייתה תחרות שירים, שנועדה לבחור את השיר שייצג את ישראל בתחרות האירוויזיון 1985.
התחרות התקיימה ביום חמישי ה-28 במרץ 1985 בבנייני האומה בירושלים, בהנחיית דליה מזור ונתן דטנר. 14 שירים לקחו חלק בתחרות, ועמדו לבחירת הקהל ב-7 נקודות שיפוט ברחבי ישראל.
השיר שזכה במקום הראשון הוא עולה עולה שבוצע על ידי יזהר כהן, שזכה 7 שנים לפני כן באירוויזיון 1978.
במקור נכתב השיר עבור הפסטיגל, תחת השם "הכלב ויסקי". אולם, כאשר האמרגן שלמה צח שמע את השיר, הוא החליט כי השיר "חזק מדי בשביל הפסטיגל", וכי הוא מתאים יותר לאירוויזיון. לשם כך שינתה חמוטל בן זאב את המילים, כדי להופכו משיר ילדים לשיר פופ.
צח הפעיל לחצים על רשות השידור כדי להגדיל את מספר המשתתפים בקדם מ-12 ל-14 וכך יזהר כהן וגם דורון מזר השתתפו בתחרות. במהלך ההופעה בקדם, מול קהל חי, אחת הרקדניות התרגשה והקיאה ולכן נאלצה לעזוב את הבמה במהלך השיר, בתקופה זו הקדמים הוקלטו מראש ובזמן שהאמנים הופיעו היה סינכרון בין השידור החי לבין ההקלטה בטלוויזיה ובכל זאת השיר ניצח.
אכזבתם של יגאל בשן ועוזי חיטמן מכך שהגיעו רק למקום השני בתחרות הולידה שיר חדש שהשניים כתבו והלחינו - "אנחנו נשארים בארץ". בין מילות השיר שזורים רמזים לתחרות הקדם ולתוצאותיה, כמו למשל במילים הבאות: "חשבנו כמעט, עוד מעט, אורזים מזוודה,... בגלל נקודה, מטוס עולה עולה,... ואין לי נדודים של צועני, ככה זה להיות מקום שני."
לפני האירוויזיון > קדם אירוויזיון 1985 > השירים המשתתפים

| סדר | שם מבצע | שם השיר | מילים | לחן | עיבוד | ניקוד סופי | מקום |
| --- | --- | --- | --- | --- | --- | --- | --- |
| 1 | לאה לופטין | שיר עמלים | אורי אסף | אריק רודיך | אריק רודיך | 30 | 5 |
| 2 | ארבע לב אדום | הוא יבוא | יאיר קלינגר | יאיר קלינגר | גרי אקשטיין | 30 | 5 |
| 3 | אריק סיני | מילה ועוד מילה | אהוד מנור | קובי אשרת ודודי רוזנטל | קובי אשרת | 52 | 4 |
| 4 | קורין אלאל | בכל יום | ריקי גל | קורין אלאל | יזהר אשדות וקורין אלאל | 6 | 12 |
| 5 | ירדנה ארזי | עוד נגיע | אהוד מנור | אבי טולדנו | אלדד שרים | 61 | 3 |
| 6 | שלווה ברטי | התפילה | קובי לוי | עשור אלקיים | עשור אלקיים | 11 | 11 |
| 7 | דלית כהנא | חזור | עדית פאנק | מרק וולוך | עוזי אסנר | 17 | 9 |
| 8 | שימי תבורי | תנו לי רק מוזיקה | עוזי חיטמן | עוזי חיטמן | בני נגרי | 16 | 10 |
| 9 | להקת קזינו | יד ביד | גדעון כפן | רנה וולדובסקי | רמי קליינשטיין | 5 | 13 |
| 10 | יגאל בשן ועוזי חיטמן | כמו צועני | עוזי חיטמן | עוזי חיטמן | דוד קריבושי | 65 | 2 |
| 11 | מוני ארנון ושמשון לוי | שוב אני לבד | עזרא לוי | שמשון לוי | שמשון לוי | 2 | 14 |
| 12 | יזהר כהן | עולה עולה | חמוטל בן זאב (עפרון) | קובי אשרת | קובי אשרת | 69 | 1 |
| 13 | להקת קסם | טוב | ענת שרתוק-שרים | אלדד שרים | אלדד שרים | 20 | 8 |
| 14 | דורון מזר | ההילולה | אילן גולדהירש | דורון מזר וננסי ברנדס | ננסי ברנדס | 22 | 7 |
לפני האירוויזיון > קדם אירוויזיון 1985 > שלב הניקוד

| שם השיר | באר טוביה | חיפה | קריית מלאכי | ירושלים | כפר מסריק | תל אביב | נתניה | ניקוד סופי |
| --- | --- | --- | --- | --- | --- | --- | --- | --- |
| שיר עמלים | 1 | 6 | 8 | 3 | 5 | 2 | 5 | 30 |
| הוא יבוא | 8 | 3 |  | 6 | 10 |  | 3 | 30 |
| מילה ועוד מילה | 7 | 10 | 2 | 7 | 6 | 8 | 12 | 52 |
| בכל יום |  |  |  |  |  | 6 |  | 6 |
| עוד נגיע | 12 | 7 | 10 | 10 | 7 | 7 | 8 | 61 |
| התפילה | 3 | 1 | 1 |  | 2 |  | 4 | 11 |
| חזור | 5 | 5 | 3 |  | 4 |  |  | 17 |
| תנו לי רק מוזיקה | 2 | 4 | 6 | 1 |  | 1 | 2 | 16 |
| יד ביד |  |  |  |  |  | 5 |  | 5 |
| כמו צועני | 10 | 12 | 7 | 8 | 8 | 10 | 10 | 65 |
| שוב אני לבד |  |  |  | 2 |  |  |  | 2 |
| עולה עולה | 6 | 8 | 12 | 12 | 12 | 12 | 7 | 69 |
| טוב | 4 |  | 5 | 5 | 1 | 4 | 1 | 20 |
| ההילולה |  | 2 | 4 | 4 | 3 | 3 | 6 | 22 |
לפני האירוויזיון > קדם אירוויזיון 1985 > שלב הניקוד > מגישי הניקוד

באר טוביה - דני לוינשטיין
חיפה - עמוס כרמלי
קריית מלאכי - גבי ינון
ירושלים - מנחם פרי
כפר מסריק - מוטי עדן
תל אביב - רפי גינת
נתניה - בני עורי
באירוויזיון

ישראל הופיעה ה-11 בסדר ההופעה, אחרי גרמניה ולפני איטליה. בתום ההצבעה ישראל קיבלה 93 נקודות והגיעה למקום ה-5 מתוך 19 מדינות שהשתתפו בתחרות. הצבעת חבר השופטים הישראלי העניקה את ה-12 נקודות שלה לנורווגיה.
בתחרות היו 5 מלווים-רקדנים ליזהר כהן, ביניהם הזמר אדם. במהלך הביצוע התקלקל המיקרופון של אחת המלוות, טלי סיני, גרושתו של הזמר אריק סיני, ובהמשך גם נפל והתדלדל על החוט במשך דקה ארוכה, עד שהרקדנית הצליחה להטמין אותו בשמלתה בלי שהקהל ישים לב.
באירוויזיון > נקודות שהוענקו לישראל

| שופטים> ציון | שופטים> מדינות | שופטים> סך הכל |
| --- | --- | --- |
| 12 נקודות |  צרפת | 12 נקודות |
| 10 נקודות |  נורווגיה | 10 נקודות |
| 8 נקודות |  אירלנד,  ספרד | 16 נקודות |
| 7 נקודות |  אוסטריה,  גרמניה,  שווייץ | 21 נקודות |
| 6 נקודות |  לוקסמבורג | 6 נקודות |
| 5 נקודות |  איטליה,  הממלכה המאוחדת,  פורטוגל,  קפריסין | 20 נקודות |
| 4 נקודות |  דנמרק | 4 נקודות |
| 3 נקודות |  | 0 נקודות |
| 2 נקודות |  יוון,  שוודיה | 4 נקודות |
| נקודה אחת |  | 0 נקודות |
| סך הכל | 15 מדינות | 93 נקודות |